Apsaugos būklė

Organizmų grupės **apsaugos būklė** () – apsaugos kokybę rodanti rūšį veikiančių poveikių visuma, galinti turėti ilgalaikį poveikį rūšies paplitimui, jos populiacijos gausumui. Priskirta apsaugos būklė parodo ar grupė yra neišnykusi (t. y. ar jos atstovai yra gyvi), ir kaip tikėtina grupei gresia išnykimas netolimoje ateityje. Įvertinant apsaugos būklę, žiūrima ne vien tik į populiacijos gausumą, bet ir į bendrą jos didėjimo ar mažėjimo tendenciją, gebėjimą veistis, žinomas grėsmes ir pan.

## Apsaugos sistemos
* Tarptautinė raudonoji knyga yra pasauliniu mastu žinomiausias ir išsamiausias augalų ir gyvūnų apsaugos būklės sąvadas. Esančios pavojuje rūšys yra skirstomos į tris kategorijas: grėsmingai nykstančios, nykstančios ir pažeidžiamos. Knygoje taip pat pateikiami duomenys apie išnykusias rūšis, bei apie išnykusias laisvėje, tačiau kurių atstovus yra pavykę apsaugoti nelaisvėje.
* Lietuvos raudonoji knyga – juridinis Valstybės dokumentas, kurio pagrindu Lietuvos Respublikoje organizuojama retų bei nykstančių augalų, grybų ir gyvūnų rūšių apsauga. Šią knygą sudaro žinių sąvadas apie saugomų rūšių būklę ir apsaugos būdus.
* Nykstančių laukinės faunos ir floros rūšių tarptautinės prekybos konvencijos (**CITES**) tikslas - apsaugoti nykstančias faunos ir floros rūšis kontroliuojant tarptautinę prekybą tų rūšių egzemplioriais.
* ES Tarybos reglamentas dėl laukinės faunos ir floros rūšių apsaugos kontroliuojant jų prekybą yra CITES įgyvendinimo įstatymas Europos Sajungoje.
* NatureServe apsaugos būklės sistema daugiausia buvo sukurta JAV ir Kanadoje esančioms rūšims apsaugoti, tačiau metodologija yra naudojama ir kai kuriose Lotynų Amerikos bei Karibų jūros regiono šalyse.

## Tarptautinės raudonosios knygos kategorijos

Apsaugos būklė gali skirtis priklausomai kokiu mastu ji yra taikoma. Pavyzdžiui, nekeliančios susirūpinimo rūšys globaliu mastu gali būti grėsmingai nykstančios viename konkrečiame regione. Ir atvirkščiai, pažeidžiamos rūšys globaliu mastu gali būti nekeliančios susirūpinimo konkrečiame regione, kuriame populiacija yra stabili.

### Išnykę

Organizmų grupė yra laikoma **išnykusi** (, **EX**) kai nėra pagrįstai abejojama dėl paskutinio individo mirties. Organizmų grupė laikoma išnykusi kai išsamūs tyrimai žinomose ir/arba numanomose buveinėse atitinkamu periodiškumu, priklausomai nuo grupės gyvenimo ciklo bei gyvenimo formos, neužfiksuoja nei vieno individo.

Kai kurios išnykusios organizmų rūšys:
* Drontas
* Šomburgko elnias

### Išnykę laisvėje

**Išnykę laisvėje** (, **EW**) yra apsaugos būklė priskirta organizmų grupei, kurios vieninteliai žinomi gyvi atstovai gyvena nelaisvėje arba, kaip aklimatizuota populiacija, gyvena pakankamai toli nuo ankstesnių buveinių. Organizmų grupė laikoma išnykusi laisvėje kai išsamūs tyrimai žinomose ir/arba numanomose buveinėse atitinkamu periodiškumu, priklausomai nuo grupės gyvenimo ciklo bei gyvenimo formos, neužfiksuoja nei vieno individo.

Kai kurios išnykusios laisvėje organizmų rūšys:
* Berberinis liūtas
* Dovydo elnias
* Kardaragis oriksas

Ne visos išnykusios laisvėje rūšys yra nykstančios ar retos. Pavyzdžiui, Raudonuodegis juodasis ryklys, nors ir yra išnykęs laisvėje, tačiau yra įprastinė akvariumo žuvis.

Reintrodukcija yra sąmoningas rūšių paleidimas iš nelaisvės į natūralias buveines, kuriose anksčiau jos natūraliai gyveno tačiau išnyko, arba perkėlimas iš kitų vietų, kuriose rūšys išgyveno. Paprastai tai taikoma nykstančioms arba išnykusioms laisvėje rūšims. Gali būti laibai sunku atkurti išnykusias laisvėje rūšis, net jei ir jų natūrali buveinė buvo pilnai atstatyta. Išgyvenimo įgūdžiai, kurie paprastai yra perduodami tėvų palikuonims tėvystės metu, gali būti prarasti, t. y. rūšių genetika gali būti išsaugota, tačiau natūrali memetika - ne.

### Grėsmingai nykstantys

**Grėsmingai nykstantys** arba **Kritiškai grėsmingos būklės** (, **CR**) yra apsaugos būklė priskirta organizmų grupei, kurios atstovams gresia nepaprastai didelė rizika išnykti laisvėje. Pavyzdžiui, jei nustatyta arba numanoma populiacija sumažėja daugiau kaip 80% per paskutiniuosius 10 metų ar per tris kartas, ir mažėjimas nesiliauja, arba jis nėra suprastas, arba jis nėra grįžtamas, tai rūšis pripažįstama grėsmingai nykstančia.

Kai kurios grėsmingai nykstančios organizmų rūšys:
* Didysis eršketas
* Gavialas
* Javos raganosis
* Ispanijos lūšis
* Prževalskio arklys
* Rudasis vilkas
* Ungurys
* Viduržemio jūros ruonis vienuolis

Pasaulinė gamtos apsaugos organizacija nelaiko rūšį išnykusia kol neatlikti tai patvirtinantys išsamūs tyrimai. Rūšys, kurios galėjo jau išnykti, yra vis dar laikomos kaip grėsmingai nykstančios. Birdlife International, institucija, atsakinga už Tarptautinės raudonosios knygos paukščių dalį, naudoja papildomą apsaugos būklę **tikėtinai išnykę** (, **PE**), bei rekomendavo ją pripažinti oficialia apsaugos būkle. Birdlife International nenurodė ar reikalinga pripažinti **tikėtinai išnykę laisvėje** (, **PEW**) kaip atskira apsaugos būkle, tačiau yra paminėta, kad Spix's Macaw priskirta ši būklė. Tikėtinai išnykę gali būti laikomi kaip grėsmingai nykstančių subkategorija, pavyzdžiui, Kinijos ežerinis delfinas, kuris yra laikomas grėsmingai nykstančiu, tačiau tikėtinai yra išnykęs.

### Nykstantys

**Nykstantys** arba *Grėsmingos būklės* (, **EN**) yra apsaugos būklė priskirta organizmų grupei, kurios atstovams gresia labai didelė rizika išnykti laisvėje. Pavyzdžiui, jei nustatyta arba numanoma populiacija sumažėja daugiau kaip 50% per paskutiniuosius 10 metų ar per tris kartas, ir mažėjimas nesiliauja, arba jis nėra suprastas, arba jis nėra grįžtamas, tai rūšis pripažįstama nykstančia.

Kai kurios nykstančios organizmų rūšys:
* Afrikos hieninis šuo
* Mėlynasis banginis
* Tigras

### Pažeidžiami

**Pažeidžiami** (, **VU**) yra apsaugos būklė priskirta organizmų grupei, kurios atstovams gresia didelė rizika išnykti laisvėje. Pavyzdžiui, jei nustatyta arba numanoma populiacija sumažėja daugiau kaip 30% per paskutiniuosius 10 metų ar per tris kartas, ir mažėjimas nesiliauja, arba jis nėra suprastas, arba jis nėra grįžtamas, tai rūšis pripažįstama pažeidžiama.

Kai kurios pažeidžiamos organizmų rūšys:
* Ernis
* Gepardas
* Gaūras
* Ilgalūpis lokys
* Liūtas

### Beveik nykstantys

**Beveik nykstantys** arba **arti grėsmės esantys** (, **NT**) yra apsaugos būklė priskirta organizmų grupei, kuri buvo ištirta ir pagal įvertinimo kriterijus nebuvo priskirta pažeidžiamiems, nykstantiems ar grėsmingai nyktanstiems, tačiau yra ar bus arti tos ribos netolimoje ateityje. Dėl to Pasaulinė gamtos apsaugos organizacija pabrėžia beveik nykstančių rūšių nuolatinių tyrimų ir įvertinimų svarbą.

Kai kurios beveik nykstančios organizmų rūšys:
* Balinis vėžlys
* Karčiuotasis vilkas
* Laukinis triušis
* Ūdra

**Priklausomi nuo apsaugos** (, **CD**) apsaugos būklė anksčiau buvo priskiriama organizmų grupei, kurios atstovai yra priklausomi nuo pastangų apsaugančių nuo gresmės tapti pažeidžiama, nykstančia ar grėsmingai nykstančia rūšimi penkerių metų laikotarpyje. Apsaugos būklė buvo naudojama 1994 metais Pasaulinės gamtos apsaugos organizacijos sudarytame Kategorijos ir kriterijai sąvade (versija 2.3). 2001 metų sąvade (versija 3.1) ji sujungta su beveik nykstančia kategorija, tačiau ji vis dar naudojama Tarptautinėje raudonojoje knygoje rūšims, ištirtoms iki 2001 metų.

### Nekeliantys susirūpinimo

Nekeliantys susirūpinimo (, **LC**) yra apsaugos būklė priskirta organizmų grupei, kuri buvo ištirta ir pagal įvertinimo kriterijus nebuvo priskirta beveik nykstantiems, pažeidžiamiems, nykstantiems ar grėsmingai nyktanstiems. Šios rūšies populiacija yra pakankamai didelė ir plačiai paplitusi. Tačiau rūšys negali būti pripažintomis kaip nekeliančios susirūpinimo kol nebuvo ištirtos ir įvertintos pagal kriterijus. Nekeliančios susirūpinimo rūšys nėra laikomos saugomomis, tačiau Tarptautinė raudonoji knyga įtraukia ir jas. Kitos apsaugos būklės sistemos gali neįtraukti tokių rūšių.

Kai kurios nekeliančios susirūpinimo organizmų rūšys:
* Grenlandinis ruonis
* Naminis karvelis
* Naminė pelė
* Žmogus

2008 metais buvo ištirtas ir įvertintas pagal kriterijus žmogus (), bei priskirtas kaip nekeliančių susirūpinimo kategorijai. Žmonių populiacija yra plačiai paplitusi, gerai prisitaikanti, auganti. Šiuo metu jai nėra esminių grėsmių lemiančių bendrą populiacijos mažėjimą, nors atskiros subpopuliacijos patiria vietinius mažėjimus dėl ligų, vandens trūkumo, stichnių nelaimių ir kitų faktorių.

## Lietuvos raudonosios knygos kategorijos

### Išnykusios ir tikėtinai išnykusios

Organizmų grupė yra priskiriama **išnykusios ir tikėtinai išnykusios rūšys** (, **0(EX)**) kategorijai, kai nėra pagrįstai abejojama dėl paskutinio individo egzistavimo arba kai neabejojama dėl paskutinio individo egzistavimo, tačiau nėra atlikti išsamūs tyrimai žinomose ir/arba numanomose buveinėse atitinkamu periodiškumu, priklausomai nuo grupės gyvenimo ciklo bei gyvenimo formos, kuriais neužfiksuota nei vieno individo.

Kai kurios išnykusios arba tikėtinai išnykusios organizmų rūšys:
* Kuoduotasis vieversys
* Rudasis lokys
* Žvyrė

### Prie išnykimo ribos

**Prie išnykimo ribos** (, **1(E)**) esančioms rūšims netolimoje ateityje kyla rimta grėsmė išnykti. Šiai kategorijai nepriskiriamos rūšys, kurių natūralaus arealo pakraščio dalis toje teritorijoje yra nedidelė ir kurioms negresia išnykimas ar kurios nėra pažeidžiamos Vakarų Palearktikos regione.

Kai kurios prie išnykimo ribos esančios organizmų rūšys:
* Juodakaklis naras
* Jūrinė nėgė
* Lūšis

### Pažeidžiamos
**Pažeidžiamos** (, **2(V)**) rūšys yra laikomos tokios, kai yra manoma, kad netolimoje ateityje jos gali būti priskirtos nykstančiųjų kategorijai, jei ir toliau veiks tai lemiantys veiksniai.

Kai kurios pažeidžiamos organizmų rūšys:
* Didžioji miegapelė
* Juodasis gandras
* Pilkoji antis

### Retos
**Retos rūšys** (, **3(R)**) yra laikomos tokios, kurių mažos populiacijos šiuo metu nėra nykstančios ar pažeidžiamos, bet yra pavojus, kad jos gali tokiomis tapti dėl to, kad rūšys gyvena geografiškai apribotose teritorijose arba yra retai išsidėsčiusios didesniame areale.

Kai kurios retos organizmų rūšys:
* Baltasis kiškis
* Gulbė giesmininkė
* Jūrinis erelis

## Šaltiniai